Opredelitev neke snovi na podlagi postopka iz člena 59 Uredbe št. 1907/2006 kot snovi, ki vzbuja veliko zaskrbljenost, pa sproži obveznosti obveščanja, ne da bi bili potrebni drugi ukrepi. Natančneje, naslednja faza v postopku avtorizacije, ki zajema vključitev snovi kandidatk po prednostnem redu v Prilogo XIV k Uredbi št. 1907/2006, to je na seznam snovi, ki so predmet avtorizacije, ni izvedbeni ukrep odločbe, da se neka snov vključi na seznam snovi kandidatk.

Sklep Evropske agencije za kemikalije o opredelitvi snovi kot snovi, ki vzbuja veliko zaskrbljenost, v smislu člena 57(f) Uredbe št. 1907/2006 o registraciji, evalvaciji, avtorizaciji in omejevanju kemikalij (REACH), je predpis v smislu člena 263, četrti odstavek, PDEU. Tak sklep je namreč splošen, ker se nanaša na objektivno določene položaje in ima pravni učinek za skupino oseb, določenih na splošno in abstraktno, in sicer zlasti za vse fizične ali pravne osebe, ki spadajo na področje uporabe člena 31(9)(a) Uredbe št. 1907/2006. Poleg tega ni zakonodajni akt, ker ni bil sprejet niti po rednem niti po posebnem zakonodajnem postopku v smislu člena 289, od (1) do (3), PDEU, temveč na podlagi člena 59 Uredbe št. 1907/2006.

V zvezi s tem je treba ugotoviti, da čeprav je res, da nobena od določb izrecno in formalno ne določa, da je ECHA pooblaščena za dopolnjevanje obstoječih vnosov na seznamu snovi kandidatk z novimi razlogi v smislu člena 57 Uredbe št. 1907/2006, ni mogoče šteti, da je tako izrecno pooblastilo ECHA nujno, ker njena pristojnost za tako ravnanje ob upoštevanju sistematike določb te uredbe in cilja v zvezi z opredelitvijo snovi kot snovi, ki vzbuja veliko zaskrbljenost, izhaja iz člena 59(8) Uredbe št. 1907/2006.

Če je neka snov zaradi tega, ker ima intrinzične lastnosti v smislu ene od točk člena 57, od (a) do (f), Uredbe št. 1907/2006, vključena na seznam snovi kandidatk kot snov, ki vzbuja veliko zaskrbljenost, namreč niti besedili člena 57 Uredbe št. 1907/2006 in člena 59(8) te uredbe niti besedilo katere druge določbe te uredbe ECHA ne prepovedujejo, da preveri, ali ima ta snov še katere druge intrinzične lastnosti, ki niso bile vzrok za prvotno vključitev te snovi na ta seznam. S tega vidika se opredelitev neke snovi kot snovi, ki izpolnjuje pogoje iz katere od točk člena 57 Uredbe št. 1907/2006, ki ni bila podlaga za prvotno vključitev na seznam snovi kandidatk, s tehničnega vidika opravi kot dopolnitev obstoječega vnosa.

Evropska agencija za kemikalije (ECHA) je pristojna za dopolnitev že obstoječega vnosa na seznamu snovi kandidatk, to je na seznam snovi, ki bodo morda vključene v Prilogo XIV k Uredbi št. 1907/2006 o registraciji, evalvaciji, avtorizaciji in omejevanju kemikalij (REACH), s katerim drugim razlogom v smislu katere od točk člena 57 te uredbe.

Člen 59 Uredbe št. 1907/2006 o registraciji, evalvaciji, avtorizaciji in omejevanju kemikalij (REACH) ne pojasnjuje načina, kako mora biti predstavljenih več predlogov za opredelitev neke snovi kot snovi, ki vzbuja veliko zaskrbljenost, v smislu člena 57 te uredbe, ne glede na to, ali gre za različne snovi ali za različne lastnosti iste snovi iz tega člena. Zlasti ni pojasnjeno, ali mora biti vsak predlog, ki se nanaša na katerega od razlogov iz člena 57 navedene uredbe, predložen ločeno ali pa so lahko istovrstni predlogi predloženi v enem dokumentu. Vsekakor iz ničesar v teh dveh določbah ni mogoče sklepati, da je treba predloge združiti v istem dokumentu, če jih istočasno predloži isti avtor. Poleg tega ni nobene določbe, ki bi prepovedovala umik enega ali več predlogov med postopkom, tudi če so bili ti predlogi sprva vloženi v okviru enega dokumenta.

Iz tega izhaja, da v zvezi z glasovanjem v okviru razprav Odbora držav članic o snovi, do katerega je prišlo po tem, ko je ena od držav članic svoje navedbe glede te snovi, ki so v dokumentaciji, ki je bila predložena v skladu s členom 59(3) in (5) Uredbe št. 1907/2006, ločila od svojih navedb v zvezi z drugimi predlogi ni mogoče ugotoviti, da je prišlo do kršitve člena 59(8) in (9) Uredbe št. 1907/2006 ali do kršitve pravice dobavitelja zadevne snovi do izjave.

(Glej točki 86 in 91.)